હાર્દિક પટેલને ધ્યાનથી સાંભળીએ, જોઈએ, જાણવા પ્રયાસ કરીએ તો સમજાશે કે, આ યુવાનમાં કોઈ ઉચ્ચ બૌદ્ધિક ચમકારો, વિચારોનું ઊંડાણ કે પરિસ્થિતિનું યોગ્ય મૂલ્યાંકન કરવા માટેની નીતરી સમજ બહુ જોવા મળતી નથી. એથી હાર્દિક તેનાં જાહેર ઉચ્ચારણોમાં ભગતસિંહ અને સરદાર પટેલના નામોને એકીસાથે ફંગોળવા સાથે પ્રસંગોપાત વિરોધીઓ માટે અનાપશનાપ શબ્દપ્રયોગો પણ ઉછાળે છે ! પાટીદારોની લાગણી અને માગણી સંદર્ભમાં હાર્દિકનાં ઉચ્ચારણોમાં અને વર્તનમાં પરસ્પર વિરોધી બાબતો પણ અવારનવાર જોવા મળે છે. પાટીદાર સમાજની માગણીઓ સંદર્ભમાં ગુજરાત સરકાર સાથેની અનેક વાટાઘાટો દરમ્યાન, ગુજરાત સરકારનું પ્રારંભથી જ સહકારભર્યું - ખુલ્લું મન જોવા મળ્યું છે. સરકારે પાટીદારો માટે જે કોઈ પેકેજ જાહેર કર્યાં તેને પાટીદારોનાં અમુક વર્તુળોએ આવકાર્યાં પણ છે. પરંતુ હાર્દિકે એ તમામ સરકારી જાહેરાતોને ‘લોલીપોપ’ કહીને ઠુકરાવી દીધી છે ! ગુજરાત સરકારે પાટીદારો માટેની અનામત સંદર્ભમાં, બંધારણીય જોગવાઈઓ અંગે સ્પષ્ટતા કરીને, ખુલ્લા મનથી જે કોઈ રસ્તો નીકળી શકે તેમ હોય એ માટેની તૈયારી દર્શાવી છે...